વધુમાં અમે વશરામ ભૂવાની વાડીએ જઇને સીધેસીધાં રીંગણા ઉઠાવીને પાછા આવી જઇએ છીએ, ત્યાં અમે બીજો કોઇ શોરબકોર કરતા નથી, ખુરશીઓ તોડતા નથી, ક્યાંય વચ્ચે કે ધાર પર ધસી જઇને બીજા કોઇ સાથે મારામારી કરતા નથી , કોઇ કાગળ ફાડતા નથી કે કોઇ માઇકો ઉછાળતા નથી. આ દર્શાવે છે કે સંબંધિત ધારાસભ્યો દ્વારા પોતાના પગારવધારા જાતે મંજૂર કરાવી લેવા અને અમારા વશરામ ભૂવાની વાડીએ જઇ રીંગણા ઉઠાવી લેવાની ઘટનાઓ વચ્ચે દૂર દૂર સુધી કોઇ સંબંધ નથી. અમે કોઇ ધારાસભ્યના ગુરૂ નથી. આ ધારાસભ્યોએ પોતાની જાતને એકલવ્ય ધારીને અમોને ગુરૂ દ્રોણ તરીકે સ્થાપીને જાતે ને જાતે અમારાં રીંગણા ઉઠાવવાનાં એકદમ અંગત કૃત્યને પોતાનો પગારવધારો પોતે જ કરી લેવાનાં જાહેર કૃત્ય સાથે સરખાવવાની ચેષ્ટા કરી હોય તો એ માટે અમો દલા તરવાડી સ્હેજે જવાબદાર નથી.